রবিবার হাতবদল! আটক মৎস্যজীবীদের ফেরাচ্ছে ভারত ও বাংলাদেশ

কলকাতা: অবশেষে আটকে থাকা মৎস্যজীবীদের (Fishermen) মুক্তি দিতে চলেছে ভারত (India) ও বাংলাদেশ (Bangladesh) সরকার। রবিবার বঙ্গোপসাগরে (Bay of Bengal) দুই দেশের মধ্যে বিনিময় হবে বলে জানা গিয়েছে। ভারতে আটকে থাকা ৯০ বাংলাদেশি মৎস্যজীবীকে দেশে ফেরাচ্ছে ভারত। অন্যদিকে ৯৫ জন ভারতীয় মৎস্যজীবীকে দেশে ফেরাচ্ছে ইউনুস সরকার। আগামীকালই হবে হাতবদল। দুই দেশের উপকূলরক্ষীরা এই গোটা বিষয়টির তত্বাবধানে থাকবেন বলে খবর।

সূত্রের খবর, শনিবার সকালেই ১২ জন বাংলাদেশি মৎস্যজীবীকে হলদিয়াতে নিয়ে যাওয়া হয়েছে। আবার ৭৮ জন বাংলাদেশি মৎস্যজীবীকে নিয়ে যাওয়া হয়েছে পারাদ্বীপ থেকে। রবিবার বঙ্গোপসাগরের বুকে ৯০ জন বাংলাদেশি মৎস্যজীবীকে বাংলাদেশের উপকূলরক্ষীদের হাতে তুলে দেওয়া হবে। অন্যদিকে ৯৫ জন ভারতীয় মৎস্যজীবীকে ভারতীয় কোস্টাল গার্ডের হাতে তুলে দেবে ঢাকা। এর মধ্যে বেশিরভাগ মৎস্যজীবী নামখানা এবং কাকদ্বীপের বাসিন্দা বলে জানা গিয়েছে। তাঁদের প্রথমে নিয়ে আসা হবে গঙ্গাসাগরে। সেখানে উপস্থিত থাকতে পারেন রাজ্যের মুখ্যমন্ত্রী মমতা বন্দ্যোপাধ্যায়ও (Mamata Banerjee)।

আরও পড়ুন: শেখ হাসিনাকে প্রত্যর্পণের অনুরোধ পেয়েছি, এছাড়া কোনও বক্তব্য নেই: বিদেশমন্ত্রক

প্রসঙ্গত, আড়াই মাস আগে কাকদ্বীপের মৎস্যজীবীদের আটকে পড়ার খবর পেয়েই তাঁদের দেশে ফিরিয়ে আনার জন্য উদ্যোগী হয়েছিলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায়। রাজ্য সরকার বিভিন্নভাবে এই বিষয়টিকে নিয়ে কেন্দ্রের দৃষ্টি আকর্ষণের চেষ্টা করে। এমনকি মুখ্যমন্ত্রীর দফতর থেকে কাকদ্বীপের বিধায়ককে ফোন করে ওই মৎস্যজীবীদের খবর নেওয়ার চেষ্টাও করা হয়। অবশেষে বাড়ি ফিরছেন ভারতের ৯৫ মৎস্যজীবী।